CMAlarm

MIX KVIZ
2023-10-07 20:00 - 23:00 UTC | Gradska kavana Pazin
Dok se drugi u subotu izlaze samo pokazati, vi dođite pokazati znanje!

Nakon brojnih kvizova u Bjelovaru i Rijeci, naš prijatelj Luka odvažio se na put „priko Učke“ i za vas je pripremio novi kviz u kojem će provjeriti vaše znanje iz raznih područja ljudske djelatnosti, od filma, glazbe i pop kulture pa sve do geografije, povijesti i umjetnosti. Da sve bude još zabavnije, pripremio je i nešto drugačiji, malo zanimljiviji koncept pitanja.

Prijave u INBOX! Ekipe od 3 do 5. Pošaljite ime ekipe i broj članova, a mi šaljemo potvrdu prijave.

Vidimo se u Pazinskoj kavani!

Likovni KUS: kreativne radionice
2023-09-28 19:00 - 20:30 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)
Imaš dara za kreativno izražavanje, želiš poraditi na svojim vještinama ili ti samo treba neka nova i zanimljiva spika? Provedi slobodno vrijeme uz kreativu i istraži svijet umjetnosti s nama!

Radionice Likovnog KUS-a vodit će Klaudia Jurić, diplomirana dizajnerica. Još jedna izrazito svestrana kreativna mlada osoba, čija su postignuća prepoznata i van našeg regiona.

Datum: 28. rujna 2023.
Vrijeme: 19:00 – 20:30
Lokacija: CMA Pazin

Prijava na:
P.S. Ograničen je broj sudionika pa žžžurno!

Susret Književnog kluba
2023-09-27 19:00 - 20:30

BABLJE VEČE + d r u š k a nj e
2023-09-22 19:00 - 22:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)
Došlo je ponovno ono doba godine kad su neizbježna realnost mega kul reklame ‘Jeste li spremni za škoooluuu… Bla bla bla’ itd., no među vama ima i onih koje to više ne dira i još uvijek guštaju u dosad najdužem, a nadamo se i najljepšem ljetu.

CMA Pazin organizira info večer, neformalan susret i druženje za mlade, buduće studentiste, studente i one koji traže kvalitetno provedenu večer u dobrom društvu te pokoji mudar savjet vršnjaka i starješina. Dobro nam došli i oni koji se samo žele osjećati mlado, barem jednu večer.

Datum: 22. rujna 2023.
Vrijeme: 19 h
Lokacija: CMA Pazin

Na meniju su preporuke i iskustva, studentski tips&tricks, razmjene udžbenika i skripti, malo mjuze te ponešto za okrjepu jer, kako stariji kažu, ‘prazna vreća gore ne stoji’. Eto, već krenusmo pametovati.

Pridruži se i ti u idiličnoj pazinskoj lođi pa u novu pustolovinu mirno i spremno pođi!

Fotografski KUS: radionice fotografije
2023-09-15 17:30 - 20:30, 2023-07-28 18:30 - 20:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)

Vinska kARTtolina
2023-09-08 18:30 - 20:00 | Vinarija Anđelini, Velanov Brijeg 42, Pazin
Vinska kARTtolina
– radionica izrade manjih umjetničih djela u obliku razglednice i degustacija

Polako se bliži kraj ljeta, pa mic po mic nostalgično listamo svoje fotogalerije i osvještavamo da temperature padaju, sol se ispire, ten blijedi, ali uspomene traju vječno. Baš kao i personalizirane razglednice koje ćemo izrađivati s Klaudiom Jurić početkom rujna u Vina Anđelini , uz vođenu degustaciju njihovih proizvoda.

Datum: 8. rujna 2023.
Vrijeme: 18:30 h
Lokacija: Vinarija Anđelini
Prijave: cmalarm.pazin@gmail.com
Obavezna prijava zbog ograničenog broja sudionika te kotizacija u iznosu od 20 eura.

Pridružite se nezaboravnom iskustvu koje će razveseliti sva vaša osjetila i svojevrsnom ispraćaju ljeta umjetničko-gastronomskim hommageom. Radujemo se druženju i stvaranju uspomena!

Samanj Kulture (udruga Forma)
2023-08-25 10:00 - 2023-08-26 01:00 | Kaštel
Preobrazbom tradicionalnog pazinskog samanja, čiji povijesni put seže još u 1574., u Pazin 25. kolovoza stiže SAMANJ KULTURE – cjelodnevno kulturno-zabavno događanje koje okuplja brojne umjetnike, stvaratelje i filmaše.
Festival ukazuje na neraskidivu vezu između umjetnosti i društva – koliko smo međusobno potrebni jedni drugima u umjetnosti, koliko je umjetnosti potrebna zajednica i koliko je zajednici potrebna kultura. Suština Samanja je da izrazi vezu koja se razvija između kreativnog izraza i kolektivnog identiteta, vraća nas korijenima izražavanja u interakciji, podsjećajući nas na uronjenost kulture i umjetnosti u zajednicu iz koje proizlaze. I kao što je to bila nekada u povijesnim samanjima Grada Pazina i na ovom će se pjevati i plesati do dugo u noć.
Organizator događanja je udruga Forma, a projekt nastaje u suradnji s Muzejom Grada Pazina i Etnografskim muzejom Istre te partnerstvima s Pučkim otvorenim učilištem u Pazinu, Društvom likovnih stvaratelja – CRUX i Centrom za mlade Alarm Pazin.
Projekt financira Grad Pazin, Istarska županija i Upravni odjel za kulturu i zavičajnost Istarske županije te Turistička zajednica središnje Istre.

Vaterpolo turnir na Zarečkom krovu
2023-07-22 10:30 - 19:00 | Zarečki krov, Pazinčica, PAZIN, 52000
Dragi naši avanturisti i utopisti, ljubitelji sporta, prirode i dobre fešte – bliži nam se vrijeme još jednog spektakla na Zarečkom krovu!

Nastavljamo tradiciju održavanja turnira u vaterpolu na Krovu pa vas pozivamo da nam se opet pridružite te provedete divnu ljetnu subotu u ekstra društvu! Pokažite i dokažite svoje sportske vještine, odmorite se od radnog tjedna, a najbolje čeka i pokoja nagrada vrijedna.

Osim plandovanja i fešte, naglasak je ipak na onom natjecateljskom karakteru, a kategorije su sljedeće:
Turnir u vaterpolu
Skokovi u vodu
Žabice

U nastavku korisne informacije za one koji će zapravo igrati, a ne filozofirati sa strane. Oni će ipak biti glavne zvijezde (nadamo se ne padalice hehe ).
Svaka ekipa mora imati 5 igrača +2 zamjene te platiti kotizaciju od 50 €.
Kotizacija uključuje uvijek prekrasne majice za svakog igrača, okrepu (marende i voda) te poneko iznenađenje. Malo je veća nego lani, aš su i druge cijene u banani.
Btw. Neophodan je i dovoljno kreativan naziv koji će osvojiti srca publike, a možda i slatku vodu.
Igra se 6 min (3–3). Ove godine bismo vas malo poštedili, ali smo fleksy pa ćemo se još dogovoriti oko minutaže. Nadamo se da ste i vi fleksy po tom pitanju. Ili barem u slatkoj vodi.

I summa summarum: svi vaterpolisti, skakači i bacači žabica, oni koji filozofiraju i prodaju zjake, organizatori i volonteri, pa čak i vjerna publika (i/ili slučajni prolaznici) moraju imati puno dobre volje da nam ovaj događaj svima ispadne ča bolje! A to se posebno odnosi i na poštivanje prirodnih ljepota, privatnih parcela i dogovora oko parkinga. O svemu ćete na vrijeme biti obaviješteni.

Za natjecanje vaterpolu, skokovima i žabicama možete se prijaviti se u naše inboxe na društvenim mrežama (Facebook, Instagram), na mail cmalarm.pazin@gmail.com ili na službeni broj +385 91 483 4391 (Roberta) do 20.7.

Ali ni to nije sve, ne, ne – bit će još koje iznenađenje! Pratite nas. I vježbajte, na suho ili na mokro, kako ćete!

Raspored turnira (OKVIRNO, ćemo vidit kako nan bude šlo tad i tamo):
10:30 – 11:00 – prijave ekipa
12:00 – početak turnira
13:00 – pauza za ručak
16:00 – polufinale vaterpola
17:00 – natjecanje u skokovima i žabicama
18:00 – finale vaterpola
18:30 – proglašenje pobjednika i dodjela medalja
? – after u Saxu

Podržite angažman i inicijativu mladih Pazinjana, budite dio najboljeg turnira u vaterpolu na području Zarečja i Pazinštine, a usudili bismo se reći – i šire! Mislite da preuveličavamo? Dođite 22.7. na najdraži nam slap pa se i sami iznova uvjerite u to!

Zabava je kao i uvijek ~ z a g a r a n t i r a n a ~ a šuška se da su i neke dost’ dobre nagrade i iznenađenja u điru.
Pratite nas, pasajte, stay tuned & kuraja!
P.S. Za ove prekrasne vizuale zaslužna je jedna jedina Gea Rajić iz Udruga Forma.

Grad Pazin Turistička zajednica središnje Istre Zajednica sportskih udruga Grada Pazina Visit Istria

Fotografski KUS: radionica fotografije
2023-07-21 18:00 - 21:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)
Oduvijek te privlačio svijet fotografije? Osjećaš neki prirodan, a možda i nadrealan nagon u hvatanju dobrog trenutka? Najbolje se izražavaš klikanjem? Snalaziš se s opremom, tražiš dodatan savjet ili si skroz početnik? Nemaš beda!
Ako i za tebe fotografiranje znači puno više od dobre fotke na Instagramu te želiš saznati više o fotografiji i raznim tips&tricks uz stjecanje brdo praktičnog iskustva – dođi nam u CMA Pazin i profiliraj se polako kao fotograf/fotografkinja.
Radionice Fotografskog KUS-a vodit će Lea Jurčić, virtuoz izraženog umjetničkog pedigrea, „snack lover, nap taker & camera owner from Croatia” ili vam ga službeno: grafička dizajnerica s titulom magistre dizajna vizualnih komunikacija.
📅 Datum: 21 srpnja 2023.
⏰ Vrijeme: 18:00 – 21:00
📍 Lokacija: CMA Pazin
💁 Sudionicima je za pohađanje radionice potreban uređaj za fotografiranje – od mobitela do aparata. Ma glavno da je neka kamera u điru.
🔗 Prijava na: bit.ly/FotografskiKUS_Prijave .
P.S. Ograničen je broj sudionika pa žžžurno!

Filmski KUS: radionice snimanja i montaže
2023-07-17 17:00 - 20:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)
Oduvijek te fascinirala filmska umjetnost, snimanje i montaža, ali nikada ti nije palo na pamet da o tome saznaš više? Ili nisi imao/la gdje i s kim? I još bolje, želiš naučiti i probati nešto novo, steći praksu i zabaviti se?

Ako je odgovor na sva ova pitanja DA, onda smo u istom filmu i CMA Pazin je prava scena za tebe!

Filmski kulturno-umjetnički susret ovoga puta čine radionice snimanja i montaže pod vodstvom dviju magistra kulturologije – Tjaše Milanović i Valentine Babić, koje su za vrijeme studija stručno i brižljivo razvijale ljubav prema ovoj vrsti umjetnosti.

Datum: 17. srpnja 2023.
Vrijeme: 17:00 – 20:00
Lokacija: CMA Pazin
Sudionicima je za pohađanje radionice potreban mobitel.

Uzmi nešto za sebe i pridruži se na radionici!

Prijave na: https://forms.gle/H54VPgDM3pEZLvWp6
P.S. Ograničen je broj sudionika pa sačuvajte svoje mjesto na vrime.

Pazi gori
2023-06-10 20:00 - 2023-06-11 02:00

Književni KUS : kreativno pisanje
2023-05-25 08:00 - 17:00

Književni klub
2023-05-12 19:30 - 21:00

PIS mladima: susret za SŠ
2023-05-04 14:00 - 16:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)

Turnir u briškuli
2023-05-03 15:30 - 17:00

Radionica čitanja (KaLibar bestiVal)
2023-04-22 16:30 - 18:00

Radionica kreativnog pisanja (KaLibar bestiVal)
2023-04-21 16:30 - 18:00
U petak, 21. travnja u 16:30 radionicu kreativnog pisanja vodi Enver Krivac, riječki pisac i multimedijalni umjetnik, autor nekoliko proznih knjiga i dva strip albuma.

Radionica se sastoji od konkretnih vježbi pisanja, koje su osmišljene kao poticaj za razvijanje kreativnosti, uz demonstriranje mogućih izvora inspiracije i pristupa te teme. Na temelju zadataka polaznici stvaraju svoje radove, a potom slijedi čitanje i zajedničko komentiranje nastalih tekstova. Kvalitetna povratna informacija jedan je od temelja radionice; u njoj ne sudjeluje samo mentor, već i cijela grupa.

Radionica izrade GIF-a (KaLibar bestiVal)
2023-04-20 16:30 - 18:00
U četvrtak, 20. travnja u 16:30 radionicu izrade GIF-a vodi Tamara Bilankov, književnica i postdiplomantica nizozemskog fakulteta RITHA.

Radionica će uključivati uvodno predavanje o samom GIF-u, kratkoj formi koja je u esenciji kratka animirana priča, a praktičan se dio odnosi na osmišljavanje ideja i tema, snimanje fotografija na odabranu temu te montiranje u profesionalnom programu za obradu slika, uz pomoć voditeljice. Za sudjelovanje na radionici potrebno je posjedovati mobitel.

Književni klub – Surprise book
2023-03-18 18:00 - 20:00
Surprise book

Dragi naši knjigoljupci, vrijeme je za upuštanje u novu čitalačku avanturu.
Već znate da je ožujak rezerviran za Surprise book – riječ je o otvorenom susretu na kojemu će nam svatko kratko predstaviti knjigu koju je čitao. Bit će to pravi mali književni krožok.
Pripremljeno je 12 kategorija među kojima možete birati knjigu, a ako vam treba dodatan poticaj, donosimo u komentaru i neke prijedloge koji mogu poslužiti kao inspiracija.

Uz surprise book dolazi i surprise location, pa ako nam se želite priključiti 18. ožujka, javite nam se porukom.

Književni KUS : kreativno pisanje
2023-03-17 18:00 - 21:00 | Albus
Ako ste prošle godine propustili svoju priliku, dajte si malo kuraja, P R I J A V I T E S E na radionice kreativnog pisanja i uzmite nešto za sebe!
Prvi susret planiran je u poslijepodnevnim satima u petak, 17. ožujka.

Književni klub – susret sa Zoranom Žmirićem
2023-02-17 19:30 - 21:00 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)
Veljače u Pazinu obilježavaju temperaturni minusi, gdjekad magla i zubato sunce, a ovu ćemo svakako pamtiti i po gostovanju Zoran Žmirić u Kući Za Pisce.

Pozivamo vas da nam se ovoga petka pridružite na susretu Književnog kluba, gdje ćemo upoznati i Zorana i Vanju.

Književni petak – Z. Žmirić, „Pacijent iz sobe 19” – CMA Pazin, 17.2. u 19:30 h

KNJIŽEVNI KLUB – Slikovnice za odrasle
2023-01-20 19:00 - 21:00
Slikovnice za odrasle objavljuju se u sklopu kola biblioteke Vrata u podrum, u izdanju Knjiga U Centru.
P.S. Za one želim znati više, predlažemo komparativno čitanje s tekstom na temelju kojeg je nastala slikovnica. Malo istraživanja, zašto ne?

Susret je 20. siječnja s početkom u 19 sati. Mjesto nalaženja jest željeznička postaja, a od tamo ćemo na jednu posebnu lokaciju.

Božićni Foto KUS u Pazinu
2022-12-20 08:00 - 17:00, 2022-12-19 17:00 - 19:00, 2022-12-16 17:00 - 19:00, 2022-12-15 17:00 - 19:00
Božićni FOTO KUS u Pazinu 📸🎁🎄
Nakon provedbe radionica fotografija pod vodstvom Lea Jurčić, naše kreativne genijalke – na inicijativu Grad Pazin uključili smo se simbolično i u našem stilu u Veseli prosinac.
Tijekom 4 termina možete iskoristiti besplatno fotografiranje uz prethodnu rezervaciju. Naš Foto KUS-a vas čeka, ho-ho-ho! 🎅
🎁 15.12. , 16.12. , 19.12. i 20.12. od 17 do 19 sati u Parku narodnog ustanka.
🖼️ Vizual je osmislila i kreirala Lea Jurčić. g

Završna produkacija KUS mladih mladima
2022-12-17 20:00 - 21:30
Već znate da je naš „ZaMe – za aktivne mlade” više od projekta, držimo da je to svojevrsni odgovor na potrebe za bogatijom i kvalitetnijom ponudom sadržaja za mlade, pa volimo reći da je to način na koji zajedno prolazimo svoje mjesto pod zvjezdanim pazinskim nebom.
Tijekom ovih gotovo godinu dana između ostalog počeli smo organizirati KUS mladih mladima, odnosno kulturno-umjetničke susrete mladih i za mlade. Sve su aktivnosti bile usmjerene su na organizaciju kvalitetnoga slobodnog vremena, a ujedno u poveznici s kulturom i umjetnosti. U ponudi smo tako imali književne, filmske, fotografske i likovne radionice, uz već prepoznatljivi rad Književnog kluba CMA Pazin. Sve aktivnosti provodile su mlade osobe izraženog afiniteta prema nekom umjetničkom polju i na neki su način vezani za naše podneblje.

Vrijeme je da predstavimo čime smo se sve bavili i što smo sve napravili!

Pozivamo vas na Završnu produkciju radova i druženje 17. prosinca 2022. godine s početkom u 20 h u Kaštel. Dođite, opustite se pred blagdane te podržite domaću kulturno-umjetničku scenu i naše kreativne virtuoze.

Književni klub – Secret book
2022-12-16 19:00 - 20:30 | CMA, 154. brigade Hrvatske vojske 4, Pazin, 52000, Croatia (Local Name: Hrvatska)

ZINP,A! – Zimske Igre Na Pazinski, Ala!
2022-12-08 16:30 - 20:30 | Šetalište
